**ELŐTERJESZTÉS**

**Szombathely Megyei Jogú Város Közgyűlésének**

**2018. december havi rendes ülésére**

**Javaslat az URBACT III MAPS projekttel kapcsolatos beszámoló megtárgyalására**

Önkormányzatunk hosszú évek óta foglalkozik a 11-es huszár úti laktanya rehabilitációjának problémájával. Ennek a problémának a feldolgozását tűzte ki többek között célul a 2015. október 6-án aláírt támogatási szerződésű MAPS projekt, amely az URBACT program keretén belül valósult meg.

Önkormányzatunknak a projekt előkészítő szakaszában való részvételéről a 187/2015.(VI.15.) GVB sz. határozat, a konzorciumi megállapodás aláírásáról a 373/2015.(Xll.8.) JTKB sz. határozat, a projekt második szakaszában való részvételről és az önerő biztosításáról a 257/2016.(IX.15.) Kgy. sz. határozat döntött.

Az URBACT III az Európai Unió egyik területi együttműködési programja, célja a fenntartható, integrált városfejlesztés előmozdítása.

**A program nagy infrastrukturális városfejlesztési projektek alapos, minden részletet átgondoló előkészítését teszi lehetővé annak érdekében, hogy az előkészített akcióterveken alapuló fejlesztéseket a következő Európai Uniós ciklusban részben EU-s forrásból meg lehessen valósítani.**

A program központi pályázati felhívások útján valósul meg, a részvétel csak nemzetközi együttműködés keretében lehetséges. A felhívások iránt nagy az érdeklődés, a benyújtott pályázatok támogatási kérelmének összege általában három-négyszerese az elérhető forrásnak. A pályázatírás és a projekt megvalósítás nyelve az angol.

A MAPS projektben partnerként résztvevő városok mindegyike a város szövetébe ágyazódott felhagyott katonai létesítményének hasznosítási kérdésével küzdött.

A projekt megvalósításának célja a fejlesztési dokumentum, az Integrált Akcióterv létrehozásán túl a résztvevő városok nemzetközi kapcsolatrendszerének bővítése, a munkatársak szakmai tudásának, nyelvi, előadói és strukturált dokumentumírási képességeinek fejlesztése volt annak érdekében, hogy a jövőben városunk minél sikeresebben tudjon nemzetközi forrásokhoz jutni.

Az URBACT program nagy hangsúlyt helyez a várostervezési, -fejlesztési folyamatok során a helyi közösség aktív bevonására. Szombathelyen is létrejött a Helyi Támogató Csoport, amelynek tagjai helyi lakosként, és egyben szakértőként képviselték véleményüket az Akcióterv részleteinek, a Huszárlaktanya újrahasznosítására vonatkozó ötleteknek a kidolgozásában.

A civil és szakértői partnerségi folyamat legfontosabb állomásai:

* A projekt megvalósítása során 12 alkalommal tartottunk Helyi Támogató Csoport ülést, többször került sor hazai és nemzetközi jó gyakorlatok ismertetésére. Előadást tartott Farkas Erika, a komáromi erőd projektmenedzsere az ott kialakított moduláris fejlesztési rendszerről, a Szombathelyen tartott projekttalálkozó során pedig nemzetközi fejlesztési szakembereknek nyújtottunk tájékoztatást a Huszárlaktanya problémáiról és fejlesztési lehetőségeiről.
* 5 alkalommal helyszíni bejárást szerveztünk különböző érdeklődői csoportok számára, ahol a Rumi Rajki Kört képviselő Balogh Péter tartott bemutatót a laktanya történetéről.
* Két szakmai konferenciát rendeztünk helyi és hazai szakemberek, pl. a Miniszterelnökség háttérintézményeként működő Lechner Ödön Tudásközpont képviselőinek részvételével.

A projekt közvetett hozadékai:

1. Városunk több éve próbálta elérni, hogy a Huszárlaktanya hátsó, ún. B területéről lekerüljön a műemléki védettség. A cél elérésében segítséget jelenthetett a 2017. januárjában a projektben résztvevők kezdeményezésére írt kérelem, amelyet hamarosan a védettséget megszüntető miniszteri rendelet követett.
2. A Program évente megrendezi az ún. „*URBACT Városok Fesztiválját” (City Festival)*, ahol a meghívott előadók több száz résztvevő számára beszámolnak a városaik jó gyakorlatáról, sikeres akciókról, fejlesztési terveikről. Szintén itt lehet tájékozódni a Program következő felhívásairól.

A projekt URBACT nemzetközi szakértőjének javaslatára a szombathelyi „Integrált Akcióterv” (1. számú melléklet az Akcióterv kivonata) meghívást kapott a 2018. évi *„URBACT Városok Fesztiváljára”,* melyet 2018. szeptember 13-14-én tartottak Lisszabonban 250 európai város 550 képviselője részvételével. Városunkat Polgár Tibor, a helyi támogató csoport vezetője, az „Integrált Akcióterv” összeállítója képviselte. Az ottani előadás sikere nyomán a magyarországi URBACT III Nemzeti Tájékoztatási Pont is felkérte városunkat az „Integrált Akcióterv” és a létrehozás folyamatának bemutatására a 2018. november 6-án Budapesten tartott *„Többszintű területi kormányzás és a kohéziós politika jövője”* c. konferencián, ahol többek közt az Európai Bizottság, a Bel- és Pénzügyminisztérium, az MTA, valamint a Miniszterelnökség szakemberei is megismerték az Akciótervet..

1. A laktanya fejlesztési lehetősége 2017. áprilisában bemutatásra került a Regionális Fejlesztési Programok Irányító Hatósága szakemberei részére.
2. A több, mint 2 éves fejlesztési folyamat időben egybeesett az átfogó településrendezési terv készítésével. A Szombathely Településszerkezeti Tervének, Szabályozási Tervének és Helyi Építési Szabályzatának az egész városra kiterjedő átfogó megújításával megbízott Gergye Péter településtervező és a munkában részt vevő Bajnai László városfejlesztési szakember az „Integrált Akcióterv” legfontosabb megállapításait, javaslatait figyelembe véve, azokkal összhangban kidolgozták a laktanya terület lehetséges „beépítési tervét” (2. számú melléklet). Ez összhangban áll a város egészének településrendezési tervével.

Amennyiben az „Integrált Akcióterv” legfontosabb megállapításai, javaslatai beépítésre kerülnek az új Integrált Településfejlesztési Stratégia, a javasolt „Beépítési Terv” pedig az új Településszerkezeti Tervbe, Szabályozási Tervbe és helyi Építési Szabályzatba, akkor megvan az elvi lehetőség arra, hogy az új Európai Uniós támogatási ciklusban (2021-2027) az abban foglalt célok elérésére forrásokat tudjon lehívni városunk a Huszárlaktanya területének rehabilitációjához.

Az URBACT program célja, hogy a helyi közösség aktív részvételével létrehozott Akciótervekkel előmozdítsa nagy volumenű projektek megvalósításának előkészítését, hogy Európai Uniós vagy hazai forrásból azok a későbbiekben végrehajthatóak legyenek.

Miután a hátsó „B” terület lakófunkcióra alkalmas, az Akcióterv alapján a terület és a műemléképületek újrahasznosítása költségeinek egy részét a város az itt létrejövő ingatlanok eladásából fedezhetné.

Az „Integrált Akcióterv” teljes anyaga elérhető itt: <http://www.szombathely.hu/kozgyules/e-kozgyules/2018/>

Kérem a Tisztelt Közgyűlést, hogy az előterjesztést megtárgyalni, és a határozati javaslatot elfogadni szíveskedjék.

**Szombathely, 2018. november „ ”**

 **/:Dr. Puskás Tivadar:/**

**HATÁROZATI JAVASLAT**

**…/2018. (XII…) Kgy. sz. határozat**

Szombathely Megyei Jogú Város Közgyűlése a „Javaslat az URBACT III MAPS projekttel kapcsolatos beszámoló megtárgyalására” című előterjesztést megtárgyalta, és a beszámolót elfogadja. A Közgyűlés felkéri a polgármestert a Beépítési Terv továbbdolgozására.

**Felelős**: Dr. Puskás Tivadar polgármester

Illés Károly alpolgármester

Dr. Károlyi Ákos jegyző

(a végrehajtásért:

Lakézi Gábor, főépítész

Szakály Szabolcs, a Városfejlesztési Kabinet vezetője)

**Határidő:** azonnal